Fizika, riyaziyyat və informatika tədrisi (jurnal)

Fizika, riyaziyyat və informatika tədrisi — 1954-cü ildən XX əsrin 80-ci illərinədək "Fizika və riyaziyyatın tədrisi" adı ilə dərc olunub. 1990-cı ildən 2000-ci ilə qədər çap olunmayıb. 2000-ci ildən "Fizika, riyaziyyat və informatika tədrisi" adı altında çap olunur.Mərdanov M. Azərbaycan təhsil tarixi, 3-cü cild (müstəqillik illəri). Bakı, 2011, s. 605–606

 Yaranma tarixi və fəaliyyəti 
 1954-cü ildən nəşr olunmağa başlamışdır.
 Bu məcmuə "Azərbaycan məktəbi" jurnalına əlavə kimi ildə dörd dəfə buraxılırdı.
 İlk nəşrindən başlayaraq jurnalda fizika və riyaziyyat fənlərinin tədrisində çətinliyi olan mövzuların öyrədilməsinə aid metodist-alimlərin məqalələri çap olunmuşdur.
 Məcmuədə qabaqcıl müəllimlərin də məqalələrinə yer ayrılmışdır. Fizika və riyaziyyat fənləri üzrə olimpiadaların nəticələri də jurnalın səhifələrində yer almışdır.
 XX əsrin 70-ci illərindən məcmuəyə yeni bölmələr daxil edildi. "Metodika" bölməsində ümumi məsələlərə aid materiallar, "İş təcrübəsi" bölməsində qabaqcıl müəllimlərin məqalələri, "Sinifdənxaric işlər" bölməsində digər materiallar nəşr olunmuşdur.
 Bununla yanaşı, "Oxucuların məktubları"nda çoxsaylı fizika və riyaziyyat müəllimlərinin də yazılarından qeydlər verilirdi.
 XX əsrin 80-ci illərindən məcmuənin səhifələrində informatika və hesablama texnikasına aid yazılar da verilməyə başlamış və jurnalın adı "Fizika, riyaziyyat və informatika tədrisi" adlandırılmışdır. Məcmuənin ilk redaktoru dosent Kəriş Köçərli olmuşdur. Sonralar məcmuənin redaktorları professorlar Abbasqulu Abbaszadə, Sadıx Sadıxov, Süleyman İmamzadə və Zahid Qaralov olmuşlar. 1990-cı ildən 2000-ci ilə qədər jurnal iqtisadi çətinliklər üzündən çap olunmamışdır. 2000-ci ildən başlayaraq Azərbaycan Respublikası Təhsil Nazirliyinin əmri ilə professor Həmzə Seyidlinin baş redaktorluğu ilə ildə 4 dəfə olmaqla çapdan çıxmağa başlamışdır.

 Jurnalın vəzifəsi və məqsədi 
"Fizika, riyaziyyat və informatika tədrisi" məcmuəsinin qarşısında duran başlıca vəzifə ümumtəhsil məktəblərində fizika və riyaziyyat fənlərinin tədrisinin yaxşılaşdırılmasında müəllimlərə kömək etməkdən ibarətdir. Məcmuə oxucuları fizika, texnika və riyaziyyata aid yeni ədəbiyyatla tanış etmək, həmçinin fizika, astronomiya, riyaziyyat və rəsmxətə aid məsələlər haqqında məlumat vermək məqsədini də qarşıya qoymuşdur.

Jurnal istedadlı şagirdlərlə iş, riyaziyyatın tədrisi problemləri, həmin fənlərin tədrisi prosesində tərbiyə, Azərbaycanın və dünya ölkələrinin alimlərinin həyat və yaradıcılığı ilə tanışlıq, şagirdlərin regional və dünya olimpiadalarına hazırlaşdırılması, fənn müəllimlərinin elmi-nəzəri, pedaqoji ustalıqlarının artırılması, təhsil islahatlarının istiqamətlərini də işıqlandırır. Məcmuə bir tərəfdən fizika, riyaziyyat və informatika üzrə qabaqcıl məktəblərin, müəllimlərin təcrübəsini ümumiləşdirib yayır, digər tərəfdən tədris prosesindəki çatışmazlıqları müəyyən edərək çıxış yolları göstərən yazılar dərc edir. Jurnal, həmçinin dövlət orqanlarının, o cümlədən Təhsil Nazirliyinin qərar və göstərişlərini təbliğ edən müxtəlif səpkili yazıları oxucularına çatdırır. Oxucular jurnalda fizika, riyaziyyat və informatikanın elmi-nəzəri məsələlərini müasir baxımdan şərh edən, müəllim və şagirdlərin maraq dairəsinə uyğun olaraq onlar üçün faydalı, orijinal, nəzəri-metodik yazılarla, inkişaf etmiş ölkələrdə fizika, riyaziyyat və informatikanın tədrisinə dair qabaqcıl təcrübəyə aid materiallarla da tanış ola bilirlər.

 Həmçinin bax 
 Azərbaycan məktəbi (jurnal) 
 Təhsil (jurnal)
 Təhsil xəbərləri məlumat-informasiya məcmuəsi 
 Kurikulum" elmi-metodik jurnalı 

 İstinadlar 

Kateqoriya:Azərbaycan jurnalları
Kateqoriya:Azərbaycan dilində jurnallar
Kateqoriya:Fizika jurnalları